Document ID: 32001D0633

Id-Deċiżjoni tal-Kummissjoni
tas-16 ta' Awissu 2001
li tistabbilixxi l-kondizzjonijiet speċjali li jirregolaw l-importazzjoni ta' prodotti tas-sajd li joriġinaw fl-Uganda.
(notifikata bid-dokument numru K(2001) 2524)
(Test b'relevanza għaż-ŻEE)
(2001/633/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/493/KEE tat-22 ta' Lulju 1991 li tistabbilixxi l-kondizzjonijiet tas-saħħa għall-produzzjoni u t-tqegħid fis-suq tal-prodotti tas-sajd [1], kif l-aħħar emendat bid-Direttiva 97/79/KE [2], u b'mod partikolari l-Artikolu 11 tagħha,
Billi:
(1) Espert tal-Kummissjoni mexxa żjara ta' ispezzjoni fl-Uganda biex jivverifika l-kondizzjonijiet li taħthom il-prodotti tas-sajd huma prodotti, maħżuna u mibgħuta lejn il-Komunità.
(2) Id-dispożizzjonijiet tal-leġislazzjoni ta' l-Uganda dwar l-ispezzjoni tas-sanità u l-monitoraġġ tal-prodotti tas-sajd jistgħu jitqiesu bħala ekwivalenti għal dawk stabbiliti fid-Direttiva 91/493/KEE.
(3) B'mod partikolari "d-Dipartiment tar-Riżorsi tas-Sajd (DFR) tal-Ministerju ta' l-Agrikoltura, l-Industriji ta' l-Annimali u s-Sajd" għandu l-kapaċità li jivverifika b'mod effettiv l-applikazzjoni tal-liġijiet fis-seħħ.
(4) Il-modalitajiet għall-kisba taċ-ċertifikat tas-saħħa msemmi fl-Artikolu 11(4)(a) tad-Direttiva 91/493/KEE għandhom jinkludu d-definizzjoni ta' ċertifikat mudell, il-ħtiġiet minimi inkwantu għal-lingwa/i li biha/bihom għandu jinkiteb u l-istatus tal-persuna mogħtija s-setgħa li tiffirmah.
(5) Skond l-Artikolu 11(4)(b) tad-Direttiva 91/493/KEE, marka għandha titwaħħal mal-pakketti tal-prodotti tas-sajd li turi l-isem tal-pajjiż mhux membru u n-numru ta' l-approvazzjoni/reġistrazzjoni ta' l-istabbiliment, bastiment, ħażna ta' oġġetti fil-friża jew bastiment bil-friżer ta' l-oriġini, barra minn ċerti prodotti ffriżati.
(6) Skond l-Artikolu 11(4(ċ) tad-Direttiva 91/493/KEE, għandu jitfassal elenku ta' stabbilimenti, bastimenti, jew ħażniet ta' oġġetti fil-friża li huma approvati, u għandu jitfassal ukoll elenku ta' bastimenti bil-friżer mgħammra skond il-punti 1 sa 7 ta' l-Anness II għad-Direttiva tal-Kunsill 92/48/KEE [3]. Dawn l-elenki għandhom jitfasslu fuq il-bażi ta' komunikazzjoni mid-DFR għall-Kummissjoni. Ikun għalhekk għal DFR li jiżgura li d-dispożizzjonijiet stabbiliti għal dak il-fini fl-Artikolu 11(4) tad-Direttiva 91/493/KEE jitħarsu.
(7) Għandha tingħata attenzjoni speċjali għall-kontrolli sanitarji ta' ħaddiema li jmissu l-prodotti tas-sajd maħsuba għall-konsum uman, kif stabbilit fil-Kapitolu III, punt II(B) ta' l-Anness għad-Direttiva 91/493/KEE. Ikun, għalhekk, neċessarju li ssir referenza speċifika fiċ-ċertifikat tas-saħħa li jakkompanja l-importazzjoni ta' prodotti tas-sajd mill-Uganda.
(8) Id-DFR tat assigurazzjonijiet uffiċjali dwar l-osservanza tar-regoli stabbiliti fil-Kapitolu V ta' l-Anness għad-Direttiva 91/493/KEE u dwar it-twettiq tal-ħtiġiet iġjeniċi ekwivalenti għal dawk stabbiliti minn dik id-Direttiva.
(9) Id-DFR tat ukoll garanziji li l-prodotti tas-sajd maqbuda fil-lag Victoria jkunu soġġetti għall-kontrolli xierqa biex tkun osservata, b'mod partikolari, il-preżenza ta' pestiċidi. L-awtoritajiet ta' l-Uganda jiggarantixxu s-sigurtà tal-prodotti tas-sajd maqbuda fil-lag Victoria u maħsuba li jkunu importati fil-Komunità Ewropea.
(10) Il-miżuri previsti f'din id-Deċiżjoni huma skond l-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
"Id-Dipartiment tar-Riżorsi tas-Sajd (DFR) tal-Ministerju ta' l-Agrikoltura, l-Industriji ta' l-Annimali u s-Sajd" għandu jkun l-awtorità kompetenti fl-Uganda biex jivverifika u jiċċertifika l-osservanza tal-prodotti tas-sajd u ta' l-akkwakultura mal-ħtiġiet tad-Direttiva 91/493/KEE.
Artikolu 2
Il-prodotti tas-sajd u tal-akkwakultura li joriġinaw fl-Uganda għandhom jilħqu l-kondizzjonijiet li ġejjin:
1. Kull kunsinna għandha tkun akkompanjata minn ċertifikat tas-saħħa oriġinali li jkun numerat, kompletat, iffirmat u ddatat b'mod korrett u magħmul minn folja waħda skond il-mudell fl-Anness A għal dan.
2. Il-prodotti għandhom jiġu minn stabbilimenti, bastimenti jew ħażniet ta' oġġetti fil-friża approvati minn bastimenti bil-friżer reġistrati elenkati fl-Anness B għal dan.
3. Ħlief għal każ ta' prodotti tas-sajd bil-kwantità ffriżati u maħsuba għall-manifattura ta' ikel priservat, il-pakketti kollha għandhom iġibu l-kelma "UGANDA" u n-numru ta' approvazzjoni/reġistrazzjoni ta' l-istabbiliment, il-bastiment, il-ħażna ta' oġġetti fil-friża jew il-bastiment bil-friżer ta' l-oriġini f'ittri li ma jitħassrux.
Artikolu 3
1. Iċ-ċertifikati kif imsemmija fl-Artikolu 2 punt 1 għandhom jitfasslu mill-anqas f'lingwa waħda uffiċjali ta' l-Istat Membru fejn isiru l-kontrolli.
2. Iċ-ċertifikati għandhom iġibu l-isem, il-kapaċità u l-firma tar-rappreżentant tad-DFR u t-timbru uffiċjali ta' dan ta' l-aħħar f'kulur differenti minn dak ta' dikjarazzjonijiet oħra.
Artikolu 4
Id-Deċiżjoni tal-Kummissjoni 2000/493/KE4 [4] hija b'din imħassra.
Artikolu 5
Din id-Deċiżjoni għandha tidħol fis-seħħ fis-60 jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 6
Din id-Deċiżjoni hija indirizzata lejn l-Istati Membri.
Magħmula fi Brussel, fis-16 ta' Awissu 2001.

Labels: 13
3
18
6